„ Þetta var sjúk upplifun , “ sagði Skagamaðurinn Jóhannes Þór Harðarson , knattspyrnustjóri Start í Noregi , þegar Morgunblaðið náði tali af honum í gær . Start vann sér sæti í úrvalsdeildinni á næsta keppnistímabili eftir lygilega atburðarás í umspili við Lilleström en síðari leikur liðanna fór fram á miðvikudagskvöldið . Liðsmenn Start stöldruðu við í höfuðstaðnum Osló og fögnuðu úrvalsdeildarsætinu þar að leiknum loknum . Þegar blaðið spjallaði við Jóhannes í gær var hópurinn í rútu á leið heim til Kristiansand en þar beið þeirra móttaka til að fagna árangrinum sem náðst hefur . Start vann fyrri leikinn gegn Lilleström 2 : 1 á heimavelli . Lilleström vann síðari leikinn 4 : 3 og Start komst því áfram á fleiri mörkum skoruðum á útivelli . Segir það alls ekki alla söguna því Lilleström komst í 4 : 0 í síðari leiknum . „ Þetta var eiginlega fáránlegt . Ramminn í kringum leikinn var mjög skemmtilegur . Margir stuðningsmenn voru á leiknum frá báðum liðum og brjáluð stemning . Við vorum jú í ágætri stöðu eftir fyrri leikinn en í gær ( á miðvikudag ) þá skoruðu þeir á 2. mínútu og allt fór á hvolf . Þeir skoruðu annað fyrir hlé og þá varð auðvitað allt vitlaust hjá þeirra stuðningsmönnum . Þeir skoruðu þriðja og fjórða markið tiltölulega snemma í síðari hálfleik . Þá gerðum við breytingar sem heppnuðust . Við höfðum sett upp ákveðnar áætlanir ef við þyrftum að skora á lokakaflanum eða ef við þyrftum að verjast . En 4 : 0 var ekki eitthvað sem við höfðum séð fyrir . “ Sjá viðtalið í heild sinni í Morgunblaðinu í dag .